Neuvoston toinen direktiivi 75/445/ETY, annettu 26 päivänä kesäkuuta 1975, metsänviljelyaineiston pitämisestä kaupan annetun direktiivin 66/404/ETY muuttamisesta



Virallinen lehti nro L 196 , 26/07/1975 s. 0014 - 0023

Suomenk. erityispainos Alue 3 Nide 6 s. 0123

Kreikank. erityispainos: Luku 03 Nide 13 s. 0065

Ruotsink. erityispainos Alue 3 Nide 6 s. 0123

Espanjank. erityispainos: Luku 03 Nide 8 s. 0206

Portugalink. erityispainos: Luku 03 Nide 8 s. 0206



NEUVOSTON TOINEN DIREKTIIVI, annettu 26 päivänä kesäkuuta 1975, metsänviljelyaineiston pitämisestä kaupan annetun direktiivin 66/404/ETY muuttamisesta (75/445/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 ja 100 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), ottaa huomioon talous- ja sosiaalikomitean lausunnon(2), sekä katsoo, että myöhemmin luetelluista syistä olisi muutettava 14 päivänä kesäkuuta 1966 metsänviljelyaineiston pitämisestä kaupan annetun neuvoston direktiivin 66/404/ETY(3), sellaisena kuin se on muutettuna direktiivillä 69/64/ETY(4), joitakin säännöksiä, metsänviljelyaineisto, jota voidaan pitää kaupan yhteisössä, on jaettava kahteen luokkaan: "valikoitu lisäysaineisto" ja "tarkastettu lisäysaineisto"; direktiivin 66/404/ETY vaatimukset täyttävän aineiston on muodostettava ensin mainittu luokka, ja toisena mainittuun luokkaan voi kuulua ainoastaan aineistoa, jonka geneettinen paremmuus on todettu vertailutestein, poppelinviljely on kehittynyt siten, että poppelinviljelyaineiston pitäminen kaupan on syytä rajoittaa ainoastaan yhteen "tarkastetun lisäysaineiston" luokkaan, tarkastetun lisäysaineiston tuottamiseen tarkoitettu perusaineisto on hyväksyttävä jäsenvaltioissa yhdenmukaisten ja mahdollisimman tiukkojen sääntöjen mukaisesti; vertailutestien laatiminen ja suorittaminen sekä niiden tulosten arviointi ovat oleellinen osa näitä yhteisön sääntöjä, vertailutesteistä saadaan lopullisia tuloksia vasta pitkän ajan kuluttua; jäsenvaltioiden on tietyin edellytyksin voitava hyväksyä perusaineistoa tarkastetun lisäysaineiston tuottamiseen, jos se on perusteltua kokeiden aikana saatavien väliaikaisten tulosten perusteella, vertailutestejä tehdään nykyään monissa jäsenvaltioissa noudattaen tässä direktiivissä annetuista säännöistä poikkeavia sääntöjä; näille jäsenvaltioille olisi annettava lupa siirtymäaikana tietyin edellytyksin käyttää näiden kokeiden tuloksia, yhteisön sisäisen vaihdon helpottamiseksi Euroopan yhteisöjen virallisessa lehdessä olisi julkaistava yhteinen luettelo metsänviljelyaineiston tuottamiseen hyväksytystä perusaineistosta, jokaisen jäsenvaltion on pystyttävä hankkimaan täsmälliset tiedot muista jäsenvaltioista tai kolmannesta maasta lähtöisin olevasta metsänviljelyaineistosta, vaikeuksia on ilmaantunut eri jäsenvaltioissa tuotaessa maahan lisäysaineistoa, koska jokainen jäsenvaltio vaatii erilaisia tietoja maahantuojalta, ja tästä syystä myös nämä tiedot olisi yhdenmukaistettava, jäsenvaltioiden suunnittelemien metsänviljelyaineiston kaupan pitämistä koskevien mahdollisten rajoitusten on oltava riippuvaisia yhteisön menettelystä, jonka avulla komission ja jäsenvaltioiden välille aikaansaadaan tiivis yhteistyö, ensisijaisesti teknisten tarkistusten tekemistä liitteisiin olisi helpotettava nopeutetun menettelyn avulla, ja direktiiviin 66/404/ETY on tehtävä tiettyjä parannuksia ja tarkennuksia, ON ANTANUT TÄMÄN DIREKTIIVIN: 1 artikla Muutetaan direktiiviä 66/404/ETY seuraavien artiklojen mukaisesti. 2 artikla Muutetaan 2 artikla seuraavasti: 1. Lisätään 1 kohdan a alakohtaan ilmaisu "suvullista" ennen ilmaisua "lisäysaineistoa". 2. Korvataan 1 kohdan b alakohta seuraavasti: "b) lajin Populus sp kasvullista lisäysaineistoa". 3. Korvataan 2 kohta seuraavasti: "2. Tämän direktiivin säännökset voidaan 17 artiklassa säädettyä menettelyä noudattaen saattaa koskemaan joko kokonaan tai osittain 1 kohdan a alakohdassa lueteltujen lajien kasvullista lisäysaineistoa, lajin Populus sp. suvullista lisäysaineistoa sekä muiden kuin 1 kohdassa lueteltujen lajien lisäysaineistoa." 4. Lisätään 2 kohdan jälkeen kohta seuraavasti: "3. Jos yhteisössä ei ole toteutettu 2 kohdan mukaisia toimenpiteitä, jäsenvaltiot voivat toteuttaa tällaisia toimenpiteitä omalla alueellaan. Jäsenvaltiot voivat määrätä kyseessä oleville lajeille lievennettyjä vaatimuksia." 3 artikla Muutetaan 3 artikla seuraavasti: 1. Korvataan A kohdan b alakohta seuraavasti: "b) kasvinosia: taimituotantoon tarkoitettuja pistokkaita, taivukkaita, juuria ja varttamisoksia, lukuun ottamatta vesoja;" 2. Korvataan A kohdan c alakohta seuraavasti: "c) taimia: siemenistä tai kasvinosista kasvatettuja taimia, vesoja ja luonnontaimia." 3. Korvataan B kohta seuraavasti: "B. `perusaineistolla` a) suvullisen lisäysaineiston kyseessä ollessa kantoja ja siemenviljelyksiä; b) kasvullisen lisäysaineiston kyseessä ollessa klooneja ja tietyssä suhteessa tehtyjä kloonisekoituksia." 4. Lisätään B kohdan jälkeen alakohdat seuraavasti: "B a. `valikoidulla lisäysaineistolla` edellä 5 artiklan mukaisesti virallisesti hyväksytystä perusaineistosta saatua lisäysaineistoa. B b. `tarkastetulla lisäysaineistolla` edellä 5 b, 5 d tai 5 e artiklan mukaisesti virallisesti hyväksytystä perusaineistosta saatua lisäysaineistoa." 5. Korvataan C kohta seuraavasti: "C. `siemenviljelyksellä` valikoitujen kloonien tai jälkeläisten viljelmää, joka on eristetty ulkopuolelta tulevalta pölytykseltä tai sijoitettu siten, että voidaan välttää tai rajoittaa sellaista pölytystä, ja jota on hoidettu tavoitteena tuottaa usein toistuvia, runsaita ja helposti kerättäviä satoja."6. Lisätään C kohdan jälkeen alakohta seuraavasti: "C a. `parannetulla käyttöarvolla` sellaisten geneettisten ominaisuuksien kokonaisuutta, jotka merkitsevät metsätaloudelle selvää parannusta verrattuna liitteen II mukaisesti valittuihin vertailueriin ainakin viljeltäessä sillä alueella, jolla noita vertailueriä yleensä käytetään." 7. Korvataan F kohta seuraavasti: "F. `lähtöisyysalueella` tietyn lajin, alalajin tai lajikkeen osalta aluetta tai alueita, joilla on riittävän yhdenmukaiset luonnonolot ja joilla kasvaa fenotyyppisiltä tai geneettisiltä ominaisuuksiltaan samantyyppisiä metsiköitä. Siemenviljelyksellä tuotetun lisäysaineiston lähtöisyysalue on siemenviljelyksen perustamiseen käytetyn perusaineiston lähtöisyysalue." 8. Lisätään F kohdan jälkeen alakohta seuraavasti: "F a. `pitämisellä kaupan` myyntitarkoituksessa näytteille asettamista, myytäväksi tarjoamista, myymistä tai toimittamista kolmannelle osapuolelle." 4 artikla Muutetaan 4 artikla seuraavasti: 1. Korvataan 1 kohta seuraavasti: "1. Jäsenvaltioiden on määrättävä, että - edellä 2 artiklan 1 kohdan a alakohdassa tarkoitettujen lajien lisäysaineistoa saa pitää kaupan ainoastaan luokkaan "valikoitu lisäysaineisto" tai "tarkastettu lisäysaineisto" kuuluvan aineiston kyseessä ollessa, - edellä 2 artiklan 1 kohdan b alakohdassa tarkoitettujen lajien lisäysaineistoa saa pitää kaupan ainoastaan luokkaan "tarkastettu lisäysaineisto" kuuluvan lisäysaineiston kyseessä ollessa."2. Lisätään 2 kohtaan alakohta seuraavasti: "c) sellaisia pieniä siemenmääriä varten, joita todistetusti ei ole tarkoitettu ensisijaisesti metsätaloudellisiin tarkoituksiin." 3. Poistetaan 3 kohta. 5 artikla Korvataan 5 artikla seuraavasti: "5 artikla Jäsenvaltioiden on määrättävä, että valikoidun lisäysaineiston tuottamiseen voidaan hyväksyä ainoastaan sellaista perusaineistoa, joka laatunsa puolesta sopii lisäystarkoituksiin ja jossa ei ole syytä olettaa esiintyvän metsäntalouden kannalta epäsuotuisia ominaisuuksia. Hyväksyminen on annettava liitteessä I esitettyjen vaatimusten mukaisesti." 6 artikla Lisätään 5 artiklan jälkeen artiklat seuraavasti: "5 a artikla Valikoidun lisäysaineiston tuottamiseen tarkoitetun perusaineiston osalta jäsenvaltioiden on rajattava lähtöisyysalueet hallinnollisten tai maantieteellisten rajojen sekä tarvittaessa korkeuden mukaan. 5 b artikla 1. Jäsenvaltioiden on määrättävä, että tarkastetun lisäysaineiston tuottamiseen saa hyväksyä ainoastaan sellaista perusaineistoa, josta saadulla lisäysaineistolla on parannettu käyttöarvo. Parannettu käyttöarvo määritellään vertailutestien avulla. Vertailutestit suoritetaan liitteessä II esitettyjen vaatimusten mukaisesti. 2. Ne ominaisuudet, joita eri lajien kokeiden vähintään on pidettävä sisällään, vahvistetaan 17 artiklassa säädettyä menettelyä noudattaen. 5 c artikla 1. Jos vertailutestit johtavat perusaineiston hyväksymiseen, jäsenvaltioiden on laadittava kuvauksia niistä asemista, joilla vertailutestit on suoritettu. Näissä kuvauksissa on annettava kaikki tärkeät tiedot jokaisesta asemasta, erityisesti täydelliset tiedot sen alueen luonnonoloista, jolla asema sijaitsee. 2. Yksityiskohtaiset säännöt näiden kuvausten laatimisesta ja 1 kohdassa tarkoitetuista tärkeistä tiedoista annetaan 17 artiklassa säädettyä menettelyä noudattaen. 3. Nämä kuvaukset ja kaikki niihin tehdyt erilaiset muutokset annetaan välittömästi tiedoksi komissiolle, joka toimittaa ne muille jäsenvaltioille. 5 d artikla Jäsenvaltiot voivat hyväksyä korkeintaan 10 vuoden ajaksi alueellaan tai osassa sitä tarkastetun lisäysaineiston tuottamiseen perusaineistoa, jos vertailutestien väliaikaisten tulosten perusteella on aihetta olettaa, että perusaineisto testin päätyttyä täyttää 5 b artiklassa tarkoitetut hyväksymisvaatimukset. 5 e artikla Jäsenvaltiot voivat 1 päivänä heinäkuuta 1977 alkavan korkeintaan 10 vuoden pituisen siirtymäkauden aikana käyttää tarkastetun lisäysaineiston tuottamiseen tarkoitetun perusaineiston hyväksymisessä sellaisten vertailutestien tuloksia, jotka eivät täytä liitteessä II määrättyjä vaatimuksia, jos testit on aloitettu ennen 1 päivää heinäkuuta 1977 ja jos ne osoittavat, että perusaineistosta tuotetulla lisäysaineistolla on parannettu käyttöarvo. Jäsenvaltiolle voidaan 17 artiklassa säädettyä menettelyä noudattaen antaa lupa käyttää vertailutestien tuloksia edellä mainitun siirtymäkauden päätyttyä." 7 artikla Korvataan 6 artikla seuraavasti: "6 artikla 1. Jäsenvaltioiden on laadittava luettelot alueellaan hyväksytystä eri lajien perusaineistosta. Näissä luetteloissa on eriteltävä valikoidun lisäysaineiston ja tarkastetun lisäysaineiston tuottamiseen tarkoitettu perusaineisto. 2. Yksityiskohtaiset säännöt näiden luetteloiden laatimisesta voidaan antaa 17 artiklassa säädettyä menettelyä noudattaen. 3. Nämä luettelot ja niihin tehdyt erilaiset muutokset annetaan välittömästi tiedoksi komissiolle, joka toimittaa ne tiedoksi muille jäsenvaltioille." 8 artikla Poistetaan 7 artikla. 9 artikla Muutetaan 8 artikla seuraavasti: 1. Korvataan 1 kohdan a, b, c, d ja e alakohdat seuraavasti: "a) laji sekä tarvittaessa alalaji, lajike ja klooni, b) luokka, c) lähtöisyysalue, kun kyseessä on valikoitu lisäysaineisto, d) perusaineisto, kun kyseessä on tarkastettu lisäysaineisto, e) luontaisella kasvupaikallaan oleva tai sieltä pois siirretty aineisto," 2. Poistetaan 2 kohta. 10 artikla Korvataan 9 artikla seuraavasti: "9 artikla 1. Jäsenvaltiot määräävät, että lisäysaineistoa saa pitää kaupan ainoastaan 8 artiklan mukaisina toimituksina ja varustettuna etiketillä tai muulla tavarantoimittajan laatimalla asiakirjalla, josta ilmenevät kyseisessä artiklassa tarkoitetut vaatimukset sekä seuraavat tiedot: a) lisäysaineiston kasvitieteellinen nimi, b) lähetyksestä vastaavan tavarantoimittajan nimi, c) määrä, d) siemenviljelyssiementen ja tällaisista siemenistä kasvatettujen taimien osalta ilmaisu "siemenviljelyksen lisäysaineistoa", e) sellaisen tarkastetun lisäysaineiston osalta, jonka perusaineisto on hyväksytty 5 d artiklan mukaisesti, ilmaisu "väliaikaisesti hyväksytty", Valikoidun lisäysaineiston etiketti tai asiakirja on vihreä ja tarkastetun lisäysaineiston etiketti tai asiakirja on sininen. 2. Jäljempänä 17 artiklassa säädettyä menettelyä noudattaen jäsenvaltioille voidaan antaa lupa määrätä, että tarkastetun lisäysaineiston perusaineistoa koskevat lisätiedot on annettava edellä mainituissa etiketissä tai asiakirjassa." 11 artikla Poistetaan 11 artiklan 2 kohta. 12 artikla Korvataan 12 artikla seuraavasti: "12 artikla Jäsenvaltiot voivat määrätä, että lisäysaineistoa saa tuoda niiden alueelle ainoastaan, jos sen mukana on liitteessä III esitetyn mallin mukainen jonkin toisen jäsenvaltion antama virallinen todistus tai vastaava kolmannen maan antama virallinen todistus." 13 artikla Korvataan 13 artikla seuraavasti: "13 artikla 1. Jäsenvaltioiden on varmistettava, että hyväksymisen jälkeisen toisen vuoden joulukuun 31 päivän jälkeen mitään geneettisiin ominaisuuksiin liittyviä kaupan pitämisen rajoituksia ei sovelleta sellaiseen lisäysaineistoon, jonka perusaineisto on hyväksytty 5, 5 b tai 5 e artiklan mukaisesti. Tätä määräaikaa ei sovelleta sellaiseen lisäysaineistoon, jonka perusaineisto on hyväksytty ennen 1 päivää heinäkuuta 1975. 2. Jäsenvaltion pyynnöstä sille voidaan antaa 17 artiklassa säädettyä menettelyä noudattaen lupa kieltää koko alueellaan tai osassa sitä 1 kohdan ensimmäisessä alakohdassa mainitun päivämäärän jälkeen määritetystä perusaineistosta saadun lisäysaineiston pitäminen kaupan tai määritetyltä lähtöisyysalueelta peräisin olevan tarkastetun lisäysaineiston pitäminen kaupan. Tällainen lupa voidaan antaa ainoastaan, jos on syytä uskoa, että kyseisen lisäysaineiston geneettisten ominaisuuksien vuoksi sen käytöllä olisi haitallisia vaikutuksia metsätaloudelle kyseisessä jäsenvaltiossa. 3. Jollei jäsenvaltio perusaineiston tai lähtöisyysalueen osalta aio esittää 2 kohdassa tarkoitetun menettelyn mukaista hakemusta, sen on ilmoitettava asiasta komissiolle tai laadittava asiasta selvitys 17 artiklassa tarkoitetulle komitealle. 4. Jos kaikki jäsenvaltiot ovat antaneet 3 kohdan mukaisen ilmoituksen tai selvityksen, 1 kohdan ensimmäisessä alakohdassa mainittua määräaikaa ei enää sovelleta, vaan aletaan soveltaa 13 a artiklaa." 14 artikla Lisätään 13 artiklan jälkeen artiklat seuraavasti: "13 a artikla Jäsenvaltioilta saamiensa tietojen perusteella ja sitä mukaa kuin nämä tiedot saapuvat, komissio huolehtii sellaisen perusaineiston luettelon julkaisemisesta, josta saatuun lisäysaineistoon ei kohdistu mitään 13 artiklan mukaisia kaupan pitämisen rajoituksia; kyseinen luettelo julkaistaan Euroopan yhteisöjen virallisessa lehdessä otsikolla "Yhteinen luettelo metsänviljelyaineiston perusaineistosta". Julkaisusta ilmenevät ne jäsenvaltiot, jotka ovat saaneet 13 artiklan 2 kohdan mukaisia lupia. 13 b artikla 1. Jäsenvaltioiden on varmistettava, että lisäysaineistolle ei niiden tunnistamisen varmistamiseksi annettujen säännösten osalta aseteta muita kuin tässä esitettyjä kaupan pitämisen rajoituksia. 2. Jäsenvaltiot voivat toteuttaa kaikki tarvittavat toimenpiteet varmistaakseen, että pidettäessä kaupan toisesta jäsenvaltiosta tai kolmannesta maasta lähtöisin olevaa lisäysaineistoa, jäsenvaltion toimivaltaiselle viranomaiselle toimitetaan seuraavat tiedot: a) tuotteen luonne; b) laji sekä tarvittaessa alalaji, lajike ja klooni; c) luokka; d) tuotantomaa ja tarkastusviranomainen; e) - lähtöisyysalue valikoidun lisäysaineiston osalta, - perusaineisto tarkastetun lisäysaineiston osalta; f) lähettäjämaa; g) maahantuoja; h) lisäysaineiston määrä; i) siementen tuleentumisvuosi, j) luontaisella kasvualueellaan sijaitseva tai vierasta alkuperää oleva aineisto. Jäljempänä 17 artiklassa säädettyä menettelyä noudattaen voidaan luetteloa näistä tiedoista muuttaa ja antaa tietojen hankkimisessa noudatettavat yksityiskohtaiset säännöt." 15 artikla Lisätään 16 artiklan jälkeen artiklat seuraavasti: "16 a artikla Liitteisiin tieteellisen tai teknisen tietämyksen kehityksen perusteella tehtävät korjaukset annetaan 17 artiklassa säädettyä menettelyä noudattaen. 16 b artikla Tätä direktiiviä ei sovelleta taimiin tai kasvinosiin, joita todistetusti ei ole tarkoitettu ensisijaisesti metsätaloudellisiin tarkoituksiin." 16 artikla Lisätään 17 artiklan jälkeen artikla seuraavasti: "17 a artikla Tämä direktiivi ei vaikuta sellaiseen kansalliseen lainsäädäntöön, joka on perusteltua ihmisten ja eläinten terveyden ja hengen sekä kasvien tai teollisen ja kaupallisen omaisuuden suojelemiseksi, jollei 13 artiklasta muuta johdu." 17 artikla Muutetaan liite I seuraavasti: 1. Muutetaan otsikko seuraavasti: "Valikoidun lisäysaineiston tuotantoon tarkoitetun perusaineiston hyväksymisvaatimukset." 2. Korvataan B osassa kaikki ilmaisut "säilyttävä siemenviljelys" ilmaisuilla "siemenviljelys". 3. Korvataan C osa seuraavasti: "C. KLOONIT Edellä olevan A osan 4, 5, 6, 7 ja 9 alakohtaa sovelletaan." 18 artikla Lisätään tämän direktiivin liite 1 liitteen I jälkeen. 19 artikla Korvataan liite II tämän direktiivin liitteellä 2. 20 artikla Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä heinäkuuta 1977. Jäsenvaltiot ilmoittavat tästä välittömästi komissiolle. 21 artikla Tämä direktiivi on osoitettu kaikille jäsenvaltioille. Tehty Luxemburgissa 26 päivänä kesäkuuta 1975. Neuvoston puolesta Puheenjohtaja P. BARRY (1) EYVL N:o C 108, 10.12.1973, s. 26 (2) EYVL N:o C 8, 31.1.1974, s. 19 (3) EYVL N:o 125, 11.7.1966, s. 2326/66 (4) EYVL N:o L 48, 26.2.1969, s. 12 LIITE 1 "LIITE II TARKASTETUN LISÄYSAINEISTON TUOTANTOON TARKOITETUN PERUSAINEISTON HYVÄKSYMISTÄ VARTEN TEHTÄVILLE VERTAILUTESTEILLE ASETETTAVAT VAATIMUKSET 1 YLEISTÄ 1.1 Perusaineiston hyväksymisessä käytettävät vertailutestit on valmisteltava, laadittava ja hoidettava sekä niiden tulokset tulkittava niin, että ne mahdollistavat lisäysaineistojen puolueettoman vertailun sekä keskenään että yhden tai mieluiten useiden ennalta valittujen vertailuerien kanssa. 1.2 Kaikki toimenpiteet on toteutettava sen varmistamiseksi, että lisäysaineisto, vertailuerät mukaan lukien, on edustava näyte tutkittavasta perusaineistosta. 1.3 Jos kokeiden aikana osoittautuu, että lisäysaineisto ei täytä vähintään vaatimuksia - sen perusaineiston tunnistettavuudesta, se on hylättävä välittömästi; - perusaineiston kestävyydestä taloudellista merkitystä omaavia haitallisia organismeja vastaan, se voidaan hylätä. 2 KOEJÄRJESTELYT 2.1 Lisäysaineisto on kasvatettava taimitarhoilla ja istutettava kokeisiin satunnaisesti sijoitetuin toistoin siten, että geneettisen ja ympäristön aiheuttaman muuntelun ja vuorovaikutuksen sekä koevirheiden mahdolliset vaikutukset voidaan tarkistaa. 2.2 Jokaisessa koeyksikössä on oltava riittävä määrä puita, jotta voidaan arvioida jokaisen tutkittavan aineiston yksilölliset ominaisuudet. 2.3 Esitettävää aineistoa ja toistoja on oltava riittävästi tilastollisen luotettavuuden takaamiseksi. 3 KOEJÄRJESTELYJEN JOHTAMINEN 3.1 Lisäysaineistoa vertailuerät mukaan lukien käsitellään siemen- tai pistokasvaiheessa, taimivaiheessa ja istutusvaiheessa aina kokeen loppuun asti samalla tavoin lannoitteiden, harventamisen ja karsimisen sekä minkä tahansa viljely- tai hoitomenetelmän tai -tekniikan suhteen. 3.2 Harventamisessa tulisi ottaa huomioon kunkin lisäysaineiston kehitys. 4 KOKEISSA KÄYTETYN AINEISTON, VERTAILUERÄT MUKAAN LUKIEN, VALINTA- JA HANKINTAEDELLYTYKSET 4.1 Perusaineiston on oltava: i) tarkasti määriteltyä, kun kyseessä on niiden lähtöisyys, koostumus, sisältö ja riittävä eristys ulkoista pölytystä vastaan; ii) iältään ja kehitykseltään sellaista, että sen ominaispiirteiden riittävään säilymiseen voidaan luottaa 4.2 Suvullisen lisäysaineiston on oltava: i) korjattu hyvinä kukkimis- ja hedelmäntuotantovuosina, jollei ole suoritettu keinollista pölytystä; ii) korjattu sellaisilla menetelmillä, että voidaan taata saatujen näytteiden edustavuus. 4.3 Kasvullisen lisäysaineiston on oltava alun perin lähtöisin yhdestä yksilöstä kasvullisin menetelmin. 5 VERTAILUERILLE ASETETTAVAT LISÄVAATIMUKSET: 5.1 Vertailuerien pitäisi mahdollisuuksien mukaan olla ollut käytössä kokeen suoritusalueella riittävän pitkään. Periaatteessa niitä edustaa aineisto, joka on jo osoittautunut metsätalouskäyttöön sopivaksi kokeen alkamishetkellä niissä kyseisissä luonnonoloissa, joihin aineisto on tarkoitus hyväksyä. Sen pitäisi mahdollisuuksien mukaan olla peräisin hyväksytystä perusaineistosta. 5.2 Kun kyseessä on suvullinen lisäysaineisto, valvotun pölytyksen tuloksena syntyneet kloonit tai jälkeläiset voidaan myös hyväksyä vertailueriksi. 5.3 On käytettävä mahdollisimman monia vertailueriä. Vertailuerä voidaan tarvittaessa korvata sopivimmalta vaikuttavalla kokeessa olleella vertailuerällä. 5.4 Samoja vertailueriä on käytettävä mahdollisimman monissa kokeissa. 6. TUTKITTAVAT OMINAISUUDET 6.1 Tutkittavat ominaisuudet ovat: - tunnistettavuus, kun kyseessä on perusaineisto, - käyttäytyminen, - tuotanto-ominaisuudet. 6.2 Kun kyseessä on perusaineisto, tunnistettavuus on esitettävä riittävän täydellisellä kuvauslomakkeella. 6.3 Kun kyseessä ovat käyttäytymistä ja tuotantoa koskevat ominaisuudet, tutkitaan yleensä kasvua ja sopeutumista sekä kestävyyttä abioottisia tekijöitä ja taloudellista merkitystä omaavia haitallisia organismeja vastaan. Lisäksi muita tärkeinä pidettäviä tekijöitä, ottaen huomioon etsitty tavoite, tarkastellaan ja arvioidaan sen alueen luonnonolojen mukaisesti, jossa koe suoritetaan. 7 TULOSTEN TARKASTELU JA ARVIOINTI 7.1 Kun kyseessä ovat käyttäytymistä ja tuotantoa koskevat ominaisuudet, kokeiden tulokset esitetään numeerisena tietona ja erikseen jokaisen arvioitavan ominaisuuden suhteen 6.3. alakohdan mukaisesti. Nämä ominaisuudet on arvioitava erikseen. 7.2 Jokainen lisäysaineisto luokitellaan jokaisen käyttäytymis- ja tuotanto-ominaisuuden osalta jokaisessa tutkitussa ympäristössä. Testien keskiarvot ja muuntelu on esitettävä. Erojen merkittävyysaste on ilmoitettava. Absoluuttiset ja suhteelliset erot on mahdollisuuksien mukaan esitettävä geneettisenä hyötynä suhteessa vertailueriin. Lisäysaineiston ikä ominaisuuden arviointihetkellä on ilmoitettava. 7.3 Vertailueriin verrattuna on todettava merkittävä paremmuus taloudellisesti ja tilastollisesti katsottuna (95 %:n taso) ainakin yhden 6.3 alakohdan mukaisesti arvioidun ominaisuuden kohdalla. Jos merkittävää paremmuutta ei todeta kuin yhden ominaisuuden kohdalla, ainakin kahden muun 6.3 alakohdan mukaisesti arvioidun ominaisuuden on saavutettava vähintään vertailuerien keskiarvot näiden kahden ominaisuuden osalta. On mainittava selvästi sellaiset 6.3 alakohdan mukaisesti arvioidut ominaisuudet, jotka ovat merkittävästi (95 %:n taso) huonompia vertailuerien ominaisuuksiin verrattuna. Jos niiden vaikutukset voidaan kuitenkin korvata hyvillä ominaisuuksilla, tästä on mainittava. 7.4 Kun kokeen tarkoituksena on hyväksyä perusaineistoa vaikeissa luonnonoloissa selviytymisen kannalta olennaisen ominaisuuden perusteella, ei vaadita, että aineisto olisi vertailuerien muiden ominaisuuksien keskiarvon tasalla. 7.5 Tietojen kokeessa noudatetusta menetelmästä ja saaduista koetuloksista on oltava kaikkien tästä asiasta kiinnostuneiden saatavilla. 8 VARHAISTESTIT Taimitarhalla, kasvihuoneissa ja laboratoriossa suoritetut testit hyväksytään päteviksi varhaistesteiksi, jos on osoitettu, että varhaistestissä osoitettujen ominaisuuksien arvojen ja tällaisen aineiston myöhempien kehitysvaiheiden välillä on läheinen riippuvaisuussuhde." LIITE 2 "LIITE III LÄHTÖISYYSTODISTUS(*) TODISTUS KLOONIEN TUNNISTETTAVUUDESTA(*) >KAAVION ALKU> . N:o ........... (Maa) Todistetaan, että jäljempänä kuvailtu metsänviljelyaineisto on toimivaltaisten viranomaisten tarkastama ja että tehtyjen havaintojen ja esitettyjen asiakirjojen perusteella se on seuraavien tietojen mukainen: 1. Tuote: siemenet/kasvinosat/taimet(*): 2. Laji, alalaji, lajike, klooni(*): a) yleisnimi: . b) kasvitieteellinen nimi: . 3. Luokka: valikoitu lisäysaineisto / tarkastettu lisäysaineisto(*): 4. a) Lähtöisyysalue ja mahdollinen valikoidun lisäysaineiston lähtöisyys: . . b) Perusaineisto tarkastetun lisäysaineiston osalta . c) Alkuperäinen/tuotu . (alkuperä)/tuntematon(*) 5. Perusaineiston laatu; metsikkö/klooni/siemenviljelys(*): 6. a) Siementen tuleentumisvuosi: . b) Aika taimitarhalla siementaimina/kasvullisesti tuotettuina taimina tai koulittuina taimina(*): . 7. Määrä: . 8. Pakkausten lukumäärä ja niiden laatu: . 9. Pakkausmerkinnät: . 10. Lisätietoja: . . 19 ..... (Paikka ja aika) (Viranomaisen leima) . (Allekirjoitus) . (Asema) (*) Tarpeeton tieto yliviivataan. >KAAVION LOOPU>